Ancian Empèri egipcian

L'Ancian Empèri egipcian qu'ei un periòde de l'istòria egipciana que s'estén sus cinc sègles (arron lo periòde tinita e abans lo Ièr periòde intermediari) de la III dinc a la VI dinastia (haut o baish enter -2700 e -2200). Durant l'Empèri Ancian la civilizacion egipciana que conegó un desvolopament politic e culturau màger e per'mor d'aquò los quites egipcians de l'Antiquitat que l'espiavan com ua tempora daurada.

Mei especificament suu plan politic, que's considera qu'au començament de l'Ancian Empèri lo poder qu'èra centrat sus la persona divina deu faraon e que chic a chic aqueth poder que ho partajat peus sons tanhent puish per la soa cort au punt de constituir ua concurréncia politica qui miè a la division politica qui marca la fin de l'Ancian Empèri. Aquò que's ved notament dab la multiplicacion de títols politics e dab la riquessa cada còp màger deus tombèus deus nòbles.

L'Ancian Empèri que ho tanben la tempsada qui vedó a bastí's la purmèra piramida : la piramida de grads de Djòser, dessenhada per l'arquitecte divinizat Imhetep, en la necropòli de Saqara ; qu'ei lo mei ancian monument de pèira deu monde. Qu'ei tanben durant l'Empèri ancian que's bastín las famosas Piramidas de Giza (de Khofo, Khafrà e Menkaorà), uas de las Sèt Meravilhas deu Monde antic. Menfis qu'èra capitala e Ra e Ptah los dius màgers.

 Ligam intèrne 

 Peus personatges màgers : Djòser, Imhetep, Seneferó, Khofo (Keòps en grèc), Khafrà (Kefren), Menkaorà (Mikerinòs), Pepí II, Nitocris.

 Per las dinastias: III dinastia, IV dinastia, V dinastia e VI dinastia.

 Véder tanben: Periòde Predinastic, Periòde Tinita, Empèri Mejan, Empèri Navèth.

Categoria:Indèx egiptologic
Categoria:Antiquitat egipciana
Categoria:Egiptologia
Categoria:Istòria de l'Egipte antica